Nachem CTG isch s'Mami wieder vom Bett ufgstande damit sie im stah hät chöne d'Wehe  verarbeite. Am Viertel vor achti isch dänn au dä Herr Dr. Benz cho und s'Mami isch nomal öppe 20 Minute as CTG aghänkt worde. Dä Muettermund isch i dä Zwüscheziit  nach 5cm bim Itritt in Spital  jetzt scho 8cm offe gsi! Dänn isch alles sehr schnäll gange. Zerscht hät dä Herr Dr. Benz d'Fruchtblase gsprängt und dänn scho bald gseit, mer gsächi scho s'Chöpfli und s'Mami chöni bi dä nächschte Wehe prässe. D'Hebamme hät dänn no en Spiegel une as Bett anegstellt, damit s'Mami mini schwärze Häärli au hät chöne gseh.  Obwohl d'Hebamme und dä Doktor gseit händ, äs göngi jetzt nüme lang  viellicht no eis zwei Prässwehe  isch die Ustriebigsphase doch no rächt lang gange. S'Mami hät bi jedere Wehe luut gschroue, damit sie au richtig hät chöne prässe und mir so debii zhälfe, dä Wäg uf d'Wält zfinde. Irgendwänn hät dänn dä Herr Dr. Benz no dä Dammschnitt gmacht  s'Mami hät das aber gar nöd rächt mit übercho. Und dänn, genau am 21:13 Uhr, bin ich mit eme luute Schrei uf d'Wält cho! S'Mami und dä Papi händ sich uh freut und  s'Mami hät äs paar Trändli vergosse.!